যূথিকা : হ্যাঁ, আর সেটা কাজীদাকে বলার সঙ্গে সঙ্গে কাজীদা বললেন, ‘ঠিক আছে মা, আপনি আমার বাড়িতে আসুন, আমার যতো গান খাতায় লেখা আছে, আপনাকে দেবো, যে গানই ইচ্ছে সে গান আপনি যূথিকার জন্যে নিয়ে যাবেন।’ তা মা সকালবেলায় উঠে কাজীদার বাড়িতে গিয়েছিলেন। কাজীদার সমস্ত খাতার চারশো-পাঁচশো গান মা বসে বসে দেখে দুটোর সময় বাড়ি এলেন। বাড়ি এলে আমি যখন জিজ্ঞেস করলাম, ‘মা, কোনো গান নিয়ে এসেছো? কোন্ গানটা? কী গান এনেছো আমাকে দেখাও।’ তখন বললেন, ‘আমার একটা গানও পছন্দ হয়নি।’ আমি বললাম, ‘কী সর্বনাশ, তোমাকে কাজীদা অমন করে দিলেন!’ মা বললেন, ‘ওগুলো বেশি বয়স যাদের তাদের জন্যে। বড়োরা গাইলে ভালো লাগবে।’ তা আমি বললাম, ‘এবার কী হবে?’ তখন মা জানালেন তিনি কাজীদাকে বলেছেন, ‘আপনি যদি নতুন করে যূথিকার গান লিখে দেন, তাহলে খুব ভালো হয়।’ বললেন, ‘ঠিক আছে।’ কাজীদা যে এতো ভালোবাসতেন আর এতো তাঁর প্রাণ ছিল যে, আমাদের তখন কদিনই আর তাঁর সঙ্গে দেখা হয়েছে – যতোটুকু ওই রেকর্ড কোম্পানির ওইখান থেকে। তাতেই তিনি মায়ের পরে এতোটুকু রাগ করলেন না। আমি তো ভেবেছিলাম উনি রেগে যাবেন। রাগ করলেন না, একেবারে শান্তভাবে বললেন, ‘মা, আপনি কিছু ভাববেন না। আমি যূথিকার জন্যে নতুন করে লিখে দেবো।’ তিনি দিন দুই পরেই ‘নীল যমুনার জল’ আর ওই গানটা লিখে দিলেন। আমার তো প্রাণটা একেবারে আনন্দে ভরে গেছে। আর তখন কমল দাশগুপ্তও দুদিন-তিনদিনের মধ্যে সুর দিয়ে দিলেন। মিউজিশিয়ানকে নিয়ে, রিহার্সেল করে আমিও দুদিনের মধ্যে ও গান রেকর্ড করলাম। রেকর্ড করাটাও আমার ভালো হলো। গানটা আমার প্রাণে লেগেছে তো, গানটার রেকর্ডও ভালো হলো। খুব সুন্দর, আমি ওটাকে সব থেকে উপরে রাখি।